Diari Oficial de la Generalitat Valenciana


Sumari del DOGV 3086, del 25-09-1997 (1997/10042)

RESOLUCIÓ de 18 de setembre de 1997, del secretari general de la Conselleria de Sanitat, per la qual dicta normes sobre la borsa de treball d'institucions sanitàries, en desplegament de l'acord de 13 de març de 1997.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3086

Data del DOGV
:   25-09-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10922


Data del document
:   18-09-1997

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 18 de setembre de 1997, del secretari general de la Conselleria de Sanitat, per la qual dicta normes sobre la borsa de treball d'institucions sanitàries, en desplegament de l'acord de 13 de març de 1997. [  
En la reunió de la Comissió Central de Seguiment de la Borsa de Treball de 22 de juliol de 1997, l'administració sanitària i les organitzacions sindicals amb representació adoptaren uns acords que despleguen i completen l'acord publicat per la Resolució de 20 de març de 1997 d'aquesta Secretaria General (DOGV núm. 2.986, de 07.05.97).  
Segons el que es va acordar i fent ús de les competències atribuïdes pel Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, resolc:  
Primer  
Publicar com a annex I els criteris d'interpretació i desenvolupament de l'Acord de 13 de març de 1997 que foren aprovats per la Comissió Central de Seguiment segons el que es va establir en el punt 7.3 del mateix acord.  
Segon  
El termini per a la presentació inicial de sol·licituds queda establit entre els dies 1 d'octubre i 28 de novembre, ambdós inclosos, de 1997, segons el que es va acordar en la reunió esmentada de 22 de juliol de 1997 de la Comissió Central de Seguiment. A partir de la data d'acabament del termini indicat, les instàncies o els nous mèrits que es presenten es baremaran en el llistat trimestral següent de la borsa.  
Es computaran en aquesta inscripció inicial els mèrits adquirits fins el 31 d'agost de 1997.  
Tercer  
Els centres de recepció de les sol·licituds seran els allistats en l'annex II.  
Quart  
Els models de les sol·licituds es publiquen en l'annex III.  
València, 18 de setembre de 1997.- El secretari general: Roberto J. Roig Oltra.  
Annex I  
Criteris  
1. En el punt 1.2.a) s'adverteix una errada. La redacció ha de quedar així:  
«Els nomenaments interins de substitució per causa de llicència, vacances i baixes per malaltia de duració previsiblement inferior a tres mesos que afecten funcionaris tècnics al servei de la sanitat local (APD), inclosos els APD integrats i zones especials annexades, llevat que els titulars no hagueren fet proposta de substitut.»  
2. S'afegeix un apartat nou, el punt 1.2:  
«d). Els nomenaments de personal informàtic.»  
Aquesta modificació implica l'eliminació del punt 3.2.4.b).  
3. El punt 3.1.1 quedarà redactat així:  
«Tenir la nacionalitat espanyola o ser ciutadà de qualsevol dels estats membres de la Unió Europea.»  
4. El punt 3.2.4.c) quedarà redactat així:  
«Els aspirants a places de la categoria de conductors hauran de tenir, a més de la titulació corresponent, el permís de conduir de la categoria B2 o D, segons el vehicle de què es tracte, i també el certificat de conductor-portalliteres.»  
5. Cal afegir al final del punt 3.2.4.d):  
«\_, que haurà de ser acreditat en el moment de la contractació.»  
6. El punt 3.3 quedarà redactat així:  
«Els aspirants pel torn de millora d'ocupació hauran de tenir la condició de personal fix i estar en situació d'actiu en les institucions sanitàries dependents de la Conselleria de Sanitat.»  
7. En el punt 4.1, on diu «la sol·licitud corresponent», hi ha de dir: «una sola sol·licitud».  
8. El punt 4.2 quedarà redactat així:  
«Presentació: les sol·licituds d'inscripció i d'aportació de nous mèrits es presentaran adreçades a una sola direcció territorial triada pel sol·licitant.»  
9. El punt 4.3, provisionalment i durant un període inicial que determinarà la comissió central, quedarà redactat així:  
«Les diferents borses admetran instàncies permanentment i estaran obertes a l'aportació de mèrits nous.  
Les llistes tindran una vigència trimestral. Per a elaborar-les es tindran en compte les sol·licituds i els mèrits presentats fins un mes abans de la seua entrada en vigor. No obstant això, l'administració actuarà d'ofici, i en aplicació dels punts 10.2 i 10.3 del barem pel seu caràcter excloent, en la incorporació dels serveis prestats a través de la borsa.»  
10. El punt 4.7 quedarà redactat així:  
«Aspirants per millora d'ocupació: el personal fix en servei actiu en institucions sanitàries dependents de la Conselleria de Sanitat sols podrà inscriure's en el torn de millora d'ocupació.»  
11. S'afegeix un paràgraf al punt 4.8:  
«Els serveis previs es baremaran per l'apartat corresponent si en el certificat s'indica la categoria professional en què es prestaren. En el cas contrari, per l'apartat 10.3 del barem.»  
12. El punt 5.1.d) quedarà redactat així:  
«Fotocòpia del document nacional d'identitat i equivalent per als ciutadans europeus.»  
13. Quedarà eliminat el punt 5.1.e).  
14. El punt 5.2 quedarà redactat així:  
«La documentació aportada junt a la instància s'haurà de presentar ben compulsada per l'organisme que haguera emés el document o per qualsevol administració pública d'acord amb els articles 2 i 35 de la Llei 30/1992, de 26 de novembre.»  
15. Cal afegir, al final dels punts 7.1 i 7.5:  
«i la gerència d'àrea.»  
16. El segon paràgraf del punt 8.1 quedarà redactat així:  
«Els nomenaments o contractes s'assignaran, segons el lloc que s'ocupe en les borses de cada una de les categories, respectant l'ordre cronològic de producció de la necessitat de cobertura de la plaça per part de les institucions, que comunicaran immediatament els cessaments a la borsa de contractació corresponent.»  
17. Els paràgrafs tercer i quart del punt 8.1 quedaran redactats així:  
«En el moment en què s'envie la proposta al candidat, aquest quedarà temporalment desactivat en la borsa. Transcorregut el termini previst de 48 hores, es gravarà la situació que pertoque (confirmació de la desactivació temporal per l'acceptació del candidat, reactivació pel rebuig justificat, baixa pel rebuig injustificat, i altres) sense esperar la formalització del contracte.»  
18. El punt 8.2 quedarà redactat així:  
«El 25 per 100 dels contractes o nomenaments de cada categoria i àrea de duració prevista igual o superior a tres mesos s'oferirà en primer lloc al torn de millora d'ocupació.»  
19. El segon paràgraf del punt 8.4 quedarà redactat així:  
«Els sol·licitants podran excloure's de la borsa durant un període mínim d'un mes a petició pròpia presentada amb quinze dies d'anticipació.»  
20. Cal afegir al final del punt 10.1:  
«WDC-BFM-HMB-EDW»  
21. Cal substituir el terme «equivalent» dels punts 10.2 i 10.3 per l'expressió «suma de dies que en comptabilitzen 30».  
22. El punt 10.7 quedarà redactat així:  
«Per ser membre de família nombrosa: 1,50 punts.»  
23. Per al càlcul de les equivalències de les jornades diferents a la normal, els criteris seran:  
- La prestació de serveis durant 24 hores continuades es comptarà com 5 jornades.  
- En els nomenaments o les contractacions a temps parcial, cada mòdul de 5 hores es comptarà com una jornada.